Har du nogensinde tænkt over, at det vejsalt, vi bruger, kan give dyr ondt i poterne? Det har Sally Corfitz og Ronja Vestergaard Buchholtz, der går i sjette klasse på Vesterkærets Skole, og de har ikke bare tænkt over det. De har udtænkt en anden måde at salte på, og dét har sikret dem sejren til opfinderkonkurrencen Projekt Edison. 13.300 elever fra mere end 250 skoler fordelt over 40 kommuner i både Danmark og Grønland stillede op til konkurrencen, som gælder sjette- og syvendeklasseselever, og ud af alle deltagere blev det altså de to nordjyder, der løb med sejren. Det var to meget glade og overraskede nordjyder, der skulle på scenen for at modtage prisen. - Jeg tænkte bare nej, nej, nej, det er ikke sandt, siger Sally Corfitz Hansen. Flotte ord fra dommerne De to piger var ikke de eneste nordjyder ved onsdagens finale, som fandt sted i Fredericia, for seks nordjyske skoler havde kvalificeret sig fra lokalfinalen, der blev afholdt tidligere på måneden. Temaet for årets konkurrence var "Vores by i fremtiden", og emnet var til fri fortolkning, så de to vindere havde altså set på fremtidens saltning af veje. Pigernes løsning på saltningen er en blanding af grus, gran og dyreurin, og den fik fine kommentarer med fra dommerne, som mente, at de havde en god forretningsplan og at idéen er unik, nem at realisere og skalerbar. - Det har været vildt sjovt at være med, og vi har lært en hel masse. Vi vil klart gå videre med idéen, vi skal bare lære lidt mere om produktudvikling, sagde Ronja Vestergaard Buchholtz. Med titlen kommer en præmie på 10.000 kroner til klassekassen.

Opsummering:
Sally Corfitz og Ronja Vestergaard Buchholtz fra Vesterkærets Skole i Aalborg løb onsdag med sejren ved opfinderkonkurrencen Projekt Edison.